**Svjetski panteistički pokret** (**WPM**, engl. *World Pantheist Movement*) najveća je svjetska organizacija ljudi povezanih s panteizmom, filozofijom koja tvrdi da bi središte duhovnosti trebala biti priroda. WPM promiče striktni naturalistički panteizam bez vjerovanja u bilo kakva nadnaravna bića, svjetove ili sile.

WPM je izrastao iz poštanske liste koju je pokrenuo Paul Harrison 1997. godine, proizavši iz njegova mrežnog mjesta Znanstvenog panteizma (engl. *Scientific Pantheism*). Početna skupina od 15 dobrovoljaca izradila je zajedničku izjavu o dogovorenim vjerovanjima (Panteistički kredo). WPM je službeno otvoren za članstvo od prosinca 1999. godine.

Vjerovanja i prakse
-------------------

Službeni pogledi Svjetskog panteističkog pokreta popisani su u devet točaka Izjave o vjerovanju (vidi vanjske poveznice).
One su sažete kako slijedi:

* cijenjenje, strahopoštovanje, radoznalost i osjećaj jedinstva s Prirodom i širim Svemirom;
* poštovanje i aktivna skrb za prava svih ljudi i ostalih živih bića;
* slavljenje naših života u našim tijelima na ovoj prekrasnoj Zemlji kao radosti i povlastice;
* realizam - prihvaćanje da vanjski svijet postoji neovisno o ljudskoj svijesti ili percepciji;
* jaki naturalizam - bez vjerovanja u nadnaravne svjetove, živote poslije smrti, bića ili sile;
* poštovanje razuma, dokaza i znanstvene metode kao naših najboljih načina razumijevanja prirode i svemira;
* promicanje religijske tolerancije, slobode religije i potpune odvojenosti religije od države.

WPM podupire radoznalost i strahopoštovanje prema ljepoti i misteriju svemira te potiče puni raspon pozitivnih emocionalnih odgovora prema životu. WPM promiče etičke principe poput poštovanja prava ljudi i ostalih živih bića, nediskriminaciju, pravdu i mir.

Poštuje znanstvenu metodu kao najpouzdaniji pristup čovječanstva u produbljivanju njegova razumijevanja prirode uz istodobno prihvaćanje da je znanost beskonačna potraga i da su neke tehnologije stvorile ogromne društvene i ekološke probleme. Prihvaća činjenicu da postoje odgovori na koje znanost možda nikad neće odgovoriti - poput pitanja zašto sve postoji umjesto da ne postoji ništa. Nikako ne prihvaća ideje kao što su one o odvojenoj duši zasebnoj od tijela ili o preživljavanju svijesti poslije smrti, već vjeruje da ljudi postižu oblik besmrtnosti putem neprestanih učinaka svojih djela, stvari koje stvaraju, tuđih sjećanja, naslijeđa svojih gena i recikliranjem svojih elemenata u prirodi.

Ne propisuje nikakav zaseban skup religijskih praksa, već to prepušta pojedincima. Panteistička aktivnost ne smatra se nekakvim ritualom koji se mora obdržavati radi udovoljavanja bogovima i duhovima ili radi pridržavanja pravila propisanih svetim pismom, već se umjesto toga smatra izrazom pojedinca o njegovim dubokim osjećajima prema Prirodi i širem Svemiru. Među članovima i prijateljima WPM-a najčešće su prakse meditacija i blisko, dnevno motrenje prirode. Objema praksama ponekad se pridružuje uporaba prirodnih predmeta poput oblutaka, školjaka, kore, itd. Otprilike četvrtina članova WPM-a ističe da rabi neki oblik paganskih proslava, no to se obično čini radi samoizražavanja i zabave, a nikako ne zbog doslovnog vjerovanja u paganske teologije.

Članovi i prijatelji mogu se susretati u malim skupinama čiji oblik varira. Skupine mogu raspravljati o općenitim idejama; razmatrati i raspravljati o knjigama ili filmovima (često vezanima s prirodom), dijeliti osobna iskustva, otići na izlaske u prirodu ili sudjelovati u projektima zaštite prirode ili drugim oblicima društvenih služba.

Smatrajući recikliranje čovječjih elemenata u tlu, vodi i atmosferi glavnim elementom čovječje "besmrtnosti", WPM podupire pristup "prirodne smrti". U tom se smislu pokušava elemente vratiti u prirodni ciklus na najbrži i najodgovorniji mogući način kao što je pokop u biorazgradivu spremniku u tlu nalik onomu u prirodnom rezervatu.

Organizacija i aktivnosti
-------------------------

WPM-om upravlja odbor od 13 direktora. Najvažnije oblike aktivnosti čine:

* Stranica na Facebooku s preko 19.000 članova.
* Bogata svojstvena društvena mreža s preko 3.000 članova sa širokim rasponom rasprava i interesnih skupina, te 34 mjesnih forumskih skupina.
* Njihova periodika *Pan* koja istražuje mogućnosti naturalističke duhovnosti kroz širok raspon polja.
* Spašavanje zemlje radi upravljanja njome u interesu izvorne divljine, s pomoću izravnog pokroviteljstva organizacija za zaštitu, skupina za pozivanje članova, te panteističke sheme rezervata divljine. Do sada je spašeno 1,2 km2.
* Malena skupina Folding@home koja je pridonijela sa 204 radnih jedinica.
* Pridružena skupina SETI@home koja je prikupila 2,138.435 kredita.

Simbol Svjetskog panteističkog pokreta jest spirala koja se može vidjeti u krivuljama nautilusne ljušture ili u spiralnim kracima galaktike, a pokazuje poveznicu između kozmičkog fizičkog (tisuća svjetlosnih godina) i biološkog. Ponekad se rabi samo nautilusna spirala koja sjedinjuje Fibonaccijev niz i zlatni rez.

Raznolikost vjerovanja
----------------------

WPM ima politiku prihvaćanja raznolikosti jezika i metoda proslave među svojim članovima - slijedeći velike ankete o sklonostima posjetitelja svojeg mrežnog mjesta - pri čemu općenito izbjegava izričit teistički ili religijski jezik u svojoj službenoj literaturi. Neki se članovi smatraju ateistima dok drugi imaju agnostičke stavove. Neki članovi rabe teistički rječnik, no ne vjeruju u misaona boga stvoritelja i jednostavno rabe riječ "Bog" u opisivanju svojih osjećaja cijenjenja prema Prirodi i širem Svemiru. Neki članovi, iako prihvaćaju osnovna naturalistička vjerovanja WPM-a, rado ih spajaju sa simbolima i ceremonijama iz drugih tradicija, najčešće paganizma, filozofskog taoizma i budizma.

WPM se ne upliće i ne promiče nikakav specifičan osobni izbor koji se tiče seksualnosti ili uporabe rekreativnih ili psihotropnih droga. Slično tomu, članovi imaju raznolike poglede o vegetarijanizmu, lovu, nenasilju i mnogim drugim političkim, društvenim i tehnološkim pitanjima. Sva su ova pitanja prepuštena članovima u njihovu razumijevanju naturalističkog panteističkog morala i Izjave o vjerovanju.

Odnos s ostalim panteističkim organizacijama
--------------------------------------------

Paul Harrison, osnivač Svjetskog panteističkog pokreta, bio je potpredsjednik Univerzalnog panteističkog društva (UPS, engl. *Universal Pantheist Society*) sredinom 1990-ih, no podnio je ostavku nakon što je postao skeptičan o mogućnosti promicanja "generičkog" panteizma s obzirom na vrlo široko mnoštvo vjerovanja kojih se pridržavaju razne vrste panteista (specifično, onih s naturalističkim vjerovanjima i onih s dualističkim ili idealističkim vjerovanjima). WPM je od tada stekao članstvo prilično veće od UPS-a zajedno s većim krugom nečlanova koji sudjeluju na njegovu online forumu i stranicama na Facebooku.

Više informacija
----------------

* naturalistički panteizam
* popis panteista

Izvori
------

1. 1 2  „The Pantheist Credo". World Pantheist Movement. Pristupljeno 5. svibnja 2012.
2. ↑  „Naturalizing Death". World Pantheist Movement. Pristupljeno 7. lipnja 2012.
3. ↑  „Pantheism Facebook group". Pristupljeno 7. lipnja 2012.
4. ↑  „Pantheism Forum at Ning". Arhivirano iz originala na datum 2012-06-16. Pristupljeno 7. lipnja 2012.
5. ↑  „Public PAN Magazine Issues". Scribd. Pristupljeno 5. svibnja 2012.
6. ↑  „Team 13161's contributions to Folding@home". Folding@Home. Arhivirano iz originala na datum 2021-03-08. Pristupljeno 7. lipnja 2012.
7. ↑  „Scientific Pantheist". SETI@Home. Pristupljeno 7. lipnja 2012.
8. ↑  Harrison, Paul. „Pantheist Art". World Pantheist Movement. Pristupljeno 7. lipnja 2012.

Vanjske poveznice
-----------------

* Svjetski panteistički pokret
* World izjava o vjerovanju Panteističkog pokreta
* stranica na Facebooku svjetskog panteizma
* društvena mreža svjetskog panteizma Arhivirano 2012-06-16 na Wayback Machine-u

| * p
* r
* u
Ireligija |
| --- |
| Ateizam | popis ateista **•**  demografija **•**  religija **•**  povijest **•**  antiklerikalizam **•**  državni ateizam **•**  kritika **•**  diskriminacija **•**  negativni i pozitivni **•**  implicitni i eksplicitni **•**  antiteizam **•**  antireligija **•**  kršćanski ateizam **•**  ateizam u hinduizmu **•**  židovski ateizam |
| Agnosticizam | popis agnostika **•**  agnostički ateizam **•**  agnostički teizam **•**  apateizam **•**  ignosticizam **•**  jaki agnosticizam **•**  slabi agnosticizam |
| Neteizam | kritika religije **•**  slobodoumlje **•**  Leteće špageti čudovište **•**  nekonzistentna otkrivenja **•**  Nevidljivi ružičasti jednorog **•**  parodija religije **•**  postteizam **•**  Russellov čajnik **•**  sekularni humanizam **•**  sekularizam **•**  sekularnost **•**  teološki nekognitivizam **•**  tranteizam |
| Naturalizam (filozofija) | metafizički **•**  religijski **•**  humanistički |
| Povezano | ireligija po državama **•**  neopredijeljeni |